Vrou van Modimolle vermoor(Argieffoto: Nico Strydom) ’n Bejaarde inwoner van Modimolle (Nylstroom) in Limpopo is vanoggend op haar erf in dié dorp vermoor. Kol. Moatshe Ngoepe, woordvoerder van die polisie, het aan Maroela Media gesê ’n besoeker het vanoggend op die liggaam van ’n 73-jarige vrou langs haar huis afgekom. Die vrou is omstreeks 07:00 vir die laaste keer lewend gesien en is vermoedelik tussen 07:00 en 11:00 vermoor. “Dit lyk of sy met ’n stomp voorwerp oor die kop geslaan is en het verskeie steekwonde aan haar kop, nek en hande opgedoen,” het Ngoepe gesê. Hy wou in die stadium nie die oorledene identifiseer nie. Volgens Ngoepe is die motief vir die voorval onbekend. Die polisie ondersoek ’n saak van moord. Enigiemand met inligting rakende die voorval word versoek om die Misdaadstop-nommer by 0860010111 te skakel of by die naaste polisiestasie aan te meld.